Κυρίες και κύριοι συνάδελφοι,

το «επιτελικό κράτος» Μητσοτάκη που έγινε στάχτη το καλοκαίρι στα δάση της βόρειας Εύβοιας,

που θάφτηκε την περασμένη εβδομάδα στα χιόνια,

που βαδίζει από αποτυχία σε αποτυχία στα μέτωπα της πανδημίας και της ακρίβειας,

που κουκουλώνει σκάνδαλα εκατομμυρίων, φιμώνει δημοσιογράφους και συνομιλεί με περιθωριακές τηλεπερσόνες,

έφτασε πλέον στο έσχατο σημείο «ορμπανισμού» και προσπαθεί να φιμώσει και βουλευτές της αντιπολίτευσης, όπως προχθές τον Παύλο Πολάκη, σε αυτό εδώ το βήμα!

Διακινδυνεύοντας και την δική μου «τιμωρία» δεν μπορώ να μην αναφερθώ στα προβλήματα έλλειψης υγειονομικού προσωπικού που αντιμετωπίζουν τα Γενικά Νοσοκομεία Λιβαδειάς Θήβας αλλά και Άμφισσας και τα οποία έχουν αναγκάσει σε κινητοποιήσεις τους εργαζόμενους αλλά και τους τοπικούς φορείς.

Εκτός από τις συνεχείς ερωτήσεις μας στον Υπουργό Υγείας απευθύνομαι σήμερα και στον συνάδελφο κ. Μπούγα που δηλώνει πανηγυρικά ότι έχουν επιλυθεί τα προβλήματα του Γ.Ν. Άμφισσας και τον ρωτώ:

Πως ακριβώς ενισχύσατε το Νοσοκομείο της Άμφισσας αποδυναμώνοντας τα γειτονικά Νοσοκομεία; Επιβάλλοντας με «εντέλλεσθε» την μετακίνηση γιατρών που δεν καλύπτουν ούτε καν τις εφημερίες του Νοσοκομείου Λιβαδειάς;

Αυτή την ποιότητα υγειονομικής περίθαλψης εξασφαλίσατε στους 20 νεφροπαθείς της Άμφισσας;

Κυρίες και κύριο συνάδελφοι,

Το γεγονός, λοιπόν, ότι συζητούμε ένα νομοσχέδιο με τον βαρύγδουπο τίτλο «Αναπτυξιακός Νόμος – Ελλάδα Ισχυρή Ανάπτυξη», μέσα σε αυτές τις συνθήκες παρακμής, ασφυξίας και εγκλωβισμού για την κοινωνία, αποτελεί τον ορισμό της τραγικής ειρωνείας!

Η κυβέρνηση της «επιτελικής αποτυχίας» επαναλαμβάνει με θράσος κούφιες υποσχέσεις για δήθεν «αναπτυξιακή προοπτική»…

Σε ποιους αλήθεια;

Στους πολίτες που νοσούν από κορωνοϊό και δεν μπορούν να βρουν κρεβάτι σε Μονάδα Εντατικής Θεραπείας;

Στους πολίτες που δεν μπορούν να πληρώσουν τους φουσκωμένους λογαριασμούς του ηλεκτρικού και τα ψώνια από το σούπερ μάρκετ;

Στους πολίτες που βλέπουν την επιχείρηση που έστησαν με κόπο και μεράκι να βρίσκεται ένα βήμα πριν το «λουκέτο»;

Ή στους πολίτες που εγκλωβίζονται αβοήθητοι μετά από μια προαναγγελθείσα χιονόπτωση;

Όλοι αυτοί αποτελούν τη «μεσαία τάξη», κύριοι Υπουργοί, την οποία εξαπατήσατε το 2019 με ψεύτικες υποσχέσεις!

Και τώρα ολοκληρώνετε τον αφανισμό της, με το «αντι-αναπτυξιακό» νομοσχέδιό σας, από το οποίο, όπως θα δούμε, ξεχειλίζει ο συγκεντρωτισμός, η αναποτελεσματικότητα, η αδιαφάνεια, και κυρίως η πρόθεσή σας να χτυπηθεί στη ρίζα της η μικρομεσαία επιχειρηματικότητα, προς όφελος ελάχιστων μεγάλων συμφερόντων!

Κυρίες και κύριοι συνάδελφοι,

Η κυβέρνηση αντικαθιστά τον αποτελεσματικό αναπτυξιακό νόμο 4399/2016 που παρέλαβε από τον ΣΥΡΙΖΑ με το παρόν αμφιλεγόμενο πλαίσιο που καταρχάς είναι απαράδεκτα υπερ-συγκεντρωτικό στην υποβολή και αξιολόγηση των επενδυτικών σχεδίων…

Περιορίζει την αρμοδιότητα των «Διευθύνσεων Αναπτυξιακού Προγραμματισμού» των Περιφερειών μόνο σε σχέδια κάτω του ενός 1 εκατομμυρίου ευρώ, από 3 εκατομμύρια που προβλέπει ο νόμος του ΣΥΡΙΖΑ, και μεταφέρει όλα τα υπόλοιπα στη Γενική Διεύθυνση Ιδιωτικών Επενδύσεων του Υπουργείου Ανάπτυξης!

Κι αυτό για να είναι υποχρεωμένοι όλοι οι «μεγάλοι» επενδυτές να περνούν από τα υπουργικά γραφεία και να καταθέτουν τα σχέδιά τους!

Εσείς δεν είσαστε κύριοι της κυβέρνησης, ο Υπουργός Εσωτερικών, ο Υπουργός Ανάπτυξης, ακόμη και ο ίδιος ο Πρωθυπουργός, που μιλάτε με στόμφο για «περιφερειακή ανάπτυξη» και «μεταφορά ουσιαστικών αρμοδιοτήτων στην Αυτοδιοίκηση»;

Γιατί πετάτε, λοιπόν, τις Περιφέρειες έξω από τα μεγάλα επενδυτικά σχέδια, χωρίς καμία διαβούλευση;

Η υποκρισία και η διπροσωπία σας απέναντι στην Αυτοδιοίκηση πραγματικά δεν έχει όρια!

Και μετά τον συγκεντρωτισμό, σειρά έχουν η ιδιωτικοποίηση και η αδιαφάνεια!

Mέσω της άνευ όρων παράδοσης σε ιδιώτες –ορκωτούς λογιστές και ελεγκτικές εταιρείες όχι μόνο της διαδικασίας ελέγχου, αλλά και της αξιολόγησης και επιλογής των επενδύσεων, που είναι ξεκάθαρα αρμοδιότητα του Δημοσίου…

Και όλα αυτά οδηγούν στο τελικό σας στόχο, που δεν είναι άλλος από την πλήρη παράδοση της επενδυτικής δραστηριότητας στα μεγάλα συμφέροντα!

Γιατί αυτό είναι το νεοφιλελεύθερο όραμά σας!

Μια οικονομία με λίγους «μεγαλοκαρχαρίες» που θα αφανίσουν τη μικρομεσαία και συνεταιριστική επιχειρηματικότητα!

Τη ραχοκοκαλιά της οικονομίας μας, που στοχοποιήσατε στην «Έκθεση Πισσαρίδη», ως δήθεν αιτία όλων των δεινών της εθνικής οικονομίας που με θράσος ο Υπουργός Αναπτύξεως χαρακτήριζε ως επιχειρήσεις ζόμπυ.

Γι’ αυτό, λοιπόν, διπλασιάζετε τα ανώτατα όρια ενίσχυσης και τα κατώτατα ύψη επένδυσης, ενώ απαιτείτε περίπλοκες και δαπανηρές διαδικασίες, στις οποίες μόνο οι μεγάλοι παίκτες μπορούν να ανταποκριθούν.

Στο πλαίσιο αυτό, λοιπόν, δεν προβλέπετε κανένα ουσιαστικό χρηματοδοτικό εργαλείο για τη μικρομεσαία επιχειρηματικότητα, και μάλιστα στους τομείς που είναι ιδιαίτερα κρίσιμοι για την περιφέρεια της χώρας, όπως είναι η ενέργεια, η αγροτική παραγωγή και ο τουρισμός!

Αποκλείετε από τα αναπτυξιακά σας σχέδια τις ενεργειακές κοινότητες γενικά αλλά και αυτές των Δήμων και των Περιφερειών…

Αποκλείετε μεγάλο μέρος της μικρομεσαίας παραγωγής και μεταποίησης γεωργικών προϊόντων, αφού δεν προβλέπετε σχέδια εκσυγχρονισμού της γραμμής παραγωγής τους.

αποκλείετε ακόμη, και τις μικρές και μεσαίες τουριστικές μονάδες, δηλαδή το 76,5% των τουριστικών καταλυμάτων μας, όλες τις μονάδες «τριών αστέρων», καθώς και τα τουριστικά γραφεία και τα τουριστικά λεωφορεία…

Στον αναπτυξιακό νόμο του ΣΥΡΙΖΑ το 42% των υπαχθέντων ήταν πολύ μικρές επιχειρήσεις, το 29% μικρές, το 19% μεσαίες και μόνο το 10% μεγάλες…

Εσείς αποδεικνύοντας σταθερά την προσήλωσή σας στη εξυπηρέτηση των μεγάλων συμφερόντων, αντιστρέφετε εντελώς αυτόν τον συσχετισμό!

Πως αλήθεια ενισχύετε και στηρίζετε τη μεσαία τάξη, την οποία θα σώζατε!

Με έναν νόμο που δεν είναι «αναπτυξιακός», αλλά «νόμος της ζούγκλας» για την οικονομία και την κοινωνία μας;

Γι’ αυτό, λοιπόν, στήνετε «τροπολογίες-δωράκια» για «ημέτερους» μεγαλοεπενδυτές, στους οποίους σκοπεύετε να ξεπουλήσετε δημόσιες επιχειρήσεις στρατηγικού χαρακτήρα, όπως η Ελληνική Αεροπορική Βιομηχανία, την ΕΑΒ δηλαδή!

Με την τροπολογία (1205/120 21.1.2022) που καταθέσατε στο παρόν νομοσχέδιο, δίνετε τη δυνατότητα στο Υπουργείο Ανάπτυξης, και **όχι στην ίδια την εταιρεία,** να πραγματοποιεί διαγωνισμούς για δήθεν «αναπτυξιακούς» συμβούλους.

Αλήθεια κύριε υπουργέ τι θα δρομολογήσουν ακριβώς;

Την «ανάπτυξη» ή το ξεπούλημά της;

Η «πονηρή» αυτή τροπολογία, σε συνδυασμό με τη συρρίκνωση του μετοχικού κεφαλαίου της εταιρείας από 1,2 δισ. στα 240 εκατ. ευρώ, που προώθησε πριν λίγες μέρες το Υπουργείο Οικονομικών, μας δείχνουν ότι ανοίγει ο δρόμος για το ξεπούλημα της ΕΑΒ για ένα «κομμάτι ψωμί» κυριολεκτικά, με πετσοκομμένο μετοχικό κεφάλαιο και «καθαρή» - απαλλαγμένη από βάρη;

Περιμένουμε τις απαντήσεις σας…

Και, τέλος, δεν μας εκπλήσσει ούτε ότι στο νομοσχέδιό σας δεν εισάγετε κανένα κριτήριο αξιολόγησης των επενδυτικών σχεδίων βάσει κλιματικού και περιβαλλοντικού αποτυπώματος…

Έτσι, όμως, κορυφώνεται η «επίθεση» που έχετε ήδη ξεκινήσει στο περιβάλλον, με την έγκριση ΑΠΕ, ακόμη και μέσα σε προστατευόμενες περιοχές!

Στη Βοιωτία έχετε προκαλέσει τη σφοδρή αντίδραση της τοπικής κοινωνίας που βλέπει την καταστροφή του Περιβάλλοντος και της γης υψηλής παραγωγικότητας αφού χωροθετείτε ανεξέλεγκτα, γιγάντιες ανεμογεννήτριες και τεράστια φωτοβολταϊκά πάρκα ακόμη και σε περιοχές NATURA, στον εθνικό δρυμό του Παρνασσού, αλλά και στο Δελφικό Τοπίο!

Έτσι αντιλαμβάνεστε εσείς την ανάπτυξη με αδιαφανείς αρπαχτές και αδιαφορία για το περιβάλλον και την παραγωγική ανασυγκρότηση της Περιφέρειας!

Κυρίες και κύριοι συνάδελφοι,

η κυβέρνηση της Νέας Δημοκρατίας δεν μπορεί να αντιμετωπίσει κανένα από τα καυτά προβλήματα της κοινωνίας, γιατί απλούστατα είναι η ΙΔΙΑ το σημαντικότερο πρόβλημά της!

Η λύση θα δοθεί στη κάλπη με την ψήφο του ελληνικού λαού που θα επιλέξει μία νέα ριζοσπαστική και προοδευτική διακυβέρνηση για να αντιμετωπίσει τις επιπτώσεις της υγειονομικής και οικονομικής κρίσης και να δημιουργήσει μία δίκαιη και βιώσιμη αναπτυξιακή προοπτική στον τόπο!

Σας ευχαριστώ.